Softcatalà presenta la traducció al català del navegador Firefox 3.5
2009-06-30 17:41:16

Softcatalà, conjuntament amb la [comunitat de Mozilla](http://www.mozilla.org), presenta la traducció al català de la nova versió 3.5 del [Firefox](/wiki/Rebost:Firefox), el mundialment reconegut navegador web. La [publicació d'aquesta nova versió](http://mozilla-europe.org/ca/press/2009/06/30/1300-mozilla-fa-avancar-la-xarxa-amb-el-firefox-35) es realitza de forma simultània [en més de 70 llengües](http://www.mozilla.com/ca/firefox/all.html), la qual cosa fa que sigui una de les aplicacions informàtiques amb més traduccions.  Algunes de les novetats més importants d'aquesta nova versió són: 

  * Rendiment: El Firefox 3.5 inclou el TraceMonkey, un nou motor de Javascript que fa que sigui el doble de ràpid que el Firefox 3 i deu vegades més ràpid que el Firefox 2.
  * Formats multimèdia oberts: s'ofereix la primera integració nativa d'àudio i vídeo sense que calgui cap connector addicional, i gràcies a la tecnologia lliure Ogg. Això obre un nou panorama a la xarxa, on el Flash pot deixar de ser un element indispensable de les animacions i dels vídeos de reproducció habitual.
  * Mode de navegació privat: gràcies a aquesta característica, en qualsevol moment podem fer que la nostra navegació no deixi cap mena de rastre del nostre recorregut per la xarxa a l'ordinador on ens trobem.
  * [Navegació amb geolocalització integrada](http://ca.www.mozilla.com/ca/firefox/geolocation/): s'obre la porta a la creació d'aplicacions que responen d'acord amb la vostra ubicació, oferint-vos d'aquesta manera un contingut plenament personalitzat en funció del lloc on us trobeu. Alhora, aquesta funcionalitat roman a la vostra elecció en tot moment, per tal que pugui garantir-se la vostra privadesa.
  * Millor recuperació de les sessions: si sobtadament s'ha tancat el Firefox mentre navegàveu o hi escrivíeu, ara podeu recuperar les pestanyes i finestres individualment, permetent-ne excloure així aquelles que puguin ser problemàtiques.
  * Implementació de noves tecnologies web: tipus de lletra descarregables dels mateixos llocs web, millora en l'ús del CSS, gestió d'estructures de dades de Javascript (com ara JSON) més eficient, etc.

Podeu obtenir-ne més informació consultant una llista detallada de les [característiques](http://mozilla-europe.org/ca/firefox/features/) i les [notes d'aquesta versió](http://ca.www.mozilla.com/ca/firefox/3.5/releasenotes/). Paral·lelament, durant els darrers mesos han aparegut diferents complements que milloren àmpliament les capacitats d'interacció de l'usuari amb el navegador. Aquest és el cas del [Personas](http://www.getpersonas.com/), que permet ampliar el ventall d'aparences disponibles per a la nostra interfície, o bé l'[Ubiquity](http://ubiquity.mozilla.com), encara en fase experimental, que enllaça la xarxa al propi llenguatge natural. Com en anteriors ocasions, i per tal de fer conèixer les innovacions darrere del llançament, hi haurà diferents [actes festius](http://festa.firefox.cat) arreu del món i també al nostre país (per confirmar a Cerdanyola del Vallès i a Barcelona). Podeu baixar Firefox 3.5 en català per a Windows, GNU/Linux i MacOSX des del [Rebost de Softcatalà](/wiki/Rebost:Firefox). Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org. Enllaços

  * [Nota de premsa: Mozilla fa avançar la xarxa amb el Firefox 3.5](http://mozilla-europe.org/ca/press/2009/06/30/1300-mozilla-fa-avancar-la-xarxa-amb-el-firefox-35)